Tadej Pogacar mener ikke, at han er favoritten til at vinde årets Tour de France.

Hvem er favorit til at vinde Tour de France – Jonas Vingegaard eller Tadej Pogacar? Sidstnævnte er ikke i tvivl. - Jonas starter som favorit uanset hvad. Han var meget dominerende i Critérium du Dauphiné, og jeg er først lige kommet tilbage fra en skade, siger sloveneren til Het Laatste Nieuws ifølge Ritzau. Pogacar, der vandt Tour de France i 2021, brækkede sit håndled tilbage i april i forbindelse med Liège-Bastogne-Liège. Dén skade er han stadig ikke 100 procent kvit, fortæller Vingegaards største rival kort før løbets start. - Jeg håber, at det fortsætter med at hele godt. Ellers bliver det en hård juli. Håndleddet er ikke helt mobilt endnu, og der er nogle stød, der generer mig. Min krop skal kompensere en smule, så det er bestemt ikke 100 procent okay endnu. - Jeg kan dog ikke klage over min form, men vi må se, hvordan det går. Jeg er motiveret, fyldt med selvtillid og overbevist om mit holds styrke. Det bliver en hård kamp, men jeg kommer for at vinde, siger Pogacar ifølge Ritzau. Skaden til Pogacar har betydet, at den slovenske stjerne ikke har været en del af de oplagte optaktsløb til Tour de France. Der skal dog ikke sås tvivl om stjernens evner, da han i weekenden gjorde comeback med et brag. Her vandt både linjeløbet og enkeltstarten ved de slovenske mesterskaber. Ekspert kalder det taktisk Men hvorfor går Pogacar ud og udpeger sin direkte konkurrent som favoritten til at vinde? Og så tre dage før Tour-starten? Det har TV 2 Sports cykelekspert Nicki Sørensen et godt bud på: - Der er nok lidt om det, men samtidig kan det også være lidt af taktiske grunde. Han er nok interesseret i at prøve at tage lidt af favoritrollen væk fra ham selv og lægge den mere over på Jonas. - I visse situationer på etaper, hvor der skal tages ansvar, kan hans hold måske slippe for at påtage sig den opgave. - Jeg tror ikke, han stiller til start i Touren, hvis han ikke tror, han kan vinde. Så jeg tror, det bliver svært for os at se hans handicap, hvis der er et, siger eksperten, der vandt en Tour de France-etape tilbage i 2009. Tour de France begynder den 1. juli, og som altid vises løbet direkte på TV 2 og TV 2 Play.